Aljes Bjaljatski

Aljaksandr «Aljes» Viktaravitsj Bjaljatski (; født 1962) er en belarusisk forfatter og menneskerettighetsaktivist. Han ble tildelt Nobels fredspris i 2022. Han ble i 2021 fengslet og i 2023 dømt til å sone 10 år i fengsel, basert på anklager om skatteunndragelse og anklager om smugling av penger til finansiering av demonstrasjoner til støtte for menneskerettigheter.

Liv og virke

Bakgrunn
Bjaljatski ble født i den russiske delen av Sovjetunionen, nær grensen til Finland. Foreldrene var belarusere. Foreldrene forlot Belarus for å få bedre lønnet arbeid. I 1964 flyttet familien tilbake til Belarus og bosatte seg i Svjetlahorsk i Homjel voblasts.

Arbeid 
Bjaljatski er utdannet litteraturhistoriker. Han har doktorgrad fra Det belarusiske vitenskapsakademi og har vært direktør for et litteraturmuseum i Minsk. 

Han ble politisk engasjert etter Sovjetunionens oppløsning i 1991 og var medlem i Belarus' folkefront (BPF). BPF var i opposisjon til president Aleksandr Lukasjenkos styre. I 1996 grunnla Bjaljatski borger­rettighets­organisasjonen Vjasna, som har sitt hovedkontor i Minsk. Dette skjedde etter oppløsningen av landets parlament og de etterfølgende aksjonene mot opposisjonens demonstrasjoner. Organisasjonen støtter personer som forfølges for sine politiske meninger i Belarus. Den mistet sin posisjon som ikke-statlig, ideell organisasjon (NGO) etter en dom i Høyesterett i 2003, dommen var en følge av Vjasnas overvåking av presidentvalget i 2001. Aktiviteten er ikke avsluttet, men fortsatte i mer uoffisielle former. 

Aljes Bjaljatski har vært arrestert mer enn tyve ganger. Han ble fengslet i 2011 og slapp fri i juni 2014. Han ble arrestert i 2020 etter omfattende demonstrasjoner mot presidentvalget.

Priser 
Bjaljatski ble nominert til Per Anger-prisen for 2006 av Svenska Helsingforskommittén og ble tildelt prisen med begrunnelsen «för att i sin orädda kamp för den vanliga människans rätt, bekämpa förtryck av de mänskliga rättigheterna». Samme år ble han tildelt Andrej Sakharovs Frihetspris av Den norske Helsingforskomité. Han er tildelt Den norske Forfatterforenings Ytringsfrihetspris for 2011. 

Han er tildelt Homo Homini-prisen og mottok i 2012 Lech Wałęsa-prisen. I 2013 ble Bjaljatski tildelt Václav Havel-prisen for menneskerettigheter av Europarådets parlamentarikerforsamling.

Han mottok Nobels fredspris i 2022. Tildelingen ble blant annet oppfattet som et budskap til Russlands president Vladimir Putin fordi Bjaljatski er knyttet til motstand mot krigføring i Ukraina, som Aleksandr Lukasjenko har støttet.  Utenriksdepartementet i Belarus kritiserte tildelingen som ble omtalt som så politisert at Alfred Nobel ville snudd seg i graven.

Rettssak i 2023 
Bjaljatski ble arrestert 14. juli 2021 mistenkt for smugling av kontanter, finansiering av aksjoner og grupper som grovt har forstyrret den offentlige orden, samt opprop til protest. Han hadde sittet fengslet i ett og et halvt år da saken begynte 5. januar 2023. Tiltalen kunne medføre opp til 12 års fengsel.  

Han ble i mars 2023 dømt til 10 års fengsel. Hans allierte så på dommen som en hevn for hans menneskerettighetsarbeid. Polens utenriksminister Mateusz Morawiecki karakteriserte dommen som  skandaløs, og Tysklands utenriksminister Annalena Baerbock kalte rettssaken farse. Lederen av den norske nobelkomite Berit Reiss-Andersen karakteriserte dommen som politisk motivert.  Den norske Helsingforskomitéen mente at dommen var basert på et «oppkok av falske anklager».

Referanser

Eksterne lenker 
 

Belarusere
Aktivister fra Europa
Menneskerettighetsaktivister
Litteraturvitere
Museumsfolk
Mottakere av Sakharovprisen
Per Anger-prisen
Nobelprisvinnere (fred)
Personer fra Sortavala rajon
Personer fra Svjetlahorsk rajon